Covid-19 en kroniese siektetoestande - WelstandWelstand
Tuis / Advies / Covid-19 en kroniese siektetoestande
Covid-19 en kroniese siektetoestande
Maandag | 02 Augustus | 2021
Die kliniese risiko om ernstig siek te word van Covid-19 is dramaties hoër vir mense wat nie weet dat hulle met kroniese toestande soos diabetes en hoë bloeddruk saamleef nie.
"Die eerste Covid-19-vlaag was regtig 'n wekroep oor die mate waartoe kroniese toestande 'n persoon se individuele kliniese risiko vir Covid-19 kan beïnvloed," sê dr. Jacques Snyman, mediese adviseur van Health Squared mediese skema.
Komorbiditeit verwys na die voorkoms van een of meer onderliggende gesondheidskwessies in 'n persoon wat ook Covid-19 onder lede het.
Inligting wys uit dat 'n groot persentasie van diegene wat tydens die eerste golf in die hospitaal opgeneem is, onderliggende siektetoestande gehad het. Meer as die helfte van dié mense het kardiovaskulêre siektes of diabetes gehad. "Internasionale studies dui ook daarop dat mense met kroniese toestande, wat nie goed bestuur word nie, 'n besonder hoë risiko vir Covid-19 het."
Omdat toestande soos hoë bloeddruk en tipe 2-diabetes volgens dr. Snyman dikwels grotendeels asimptomaties is totdat dit tydens 'n groot gesondheidsgebeurtenis na vore kom, word dit as "stille moordenaars" beskou.
"Dit is nog gevaarliker, aangesien baie Suid-Afrikaners geen idee het dat hulle 'n groter risiko het vir ernstige Covid-19-infeksie nie omdat hulle nie van hierdie gesondheidsprobleme bewus is nie," sê hy.
Volgens Snyman is die verband tussen hierdie spesifieke toestande en die ernstiger risiko van Covid-19 nog nie volledig duidelik nie. "Wat ons wel weet, is dat die reseptor vir die virus op die voering van die longe en bloedvate dieselfde reseptor is wat verband hou met die bloedvatsiektes.
"Diabetes is ook 'n risiko vir bloedvatsiektes aangesien hoë bloedglukose 'n inflammatoriese reaksie in die bloedvate veroorsaak en hierdie proses in kombinasie met die virus, wat dieselfde reseptorsisteem gebruik, kan tot gevolg hê dat die virus maklik die selle van die persoon binnedring, waar dit vermeerder en die virale lading verskerp. Dit sal dan waarskynlik baie meer skade aan die liggaam veroorsaak aangesien dit tot aansienlike longskade kan lei of stolling in bloedvate, wat hartaanvalle, beroerte en longembolie tot gevolg het."
Snyman benadruk dat dit baie belangrik is dat mense gereeld voorkomende ondersoeke moet ondergaan om vas te stel of hul moontlik die risiko loop om van die chroniese siektetoestande onder lede te hê. "Neem eienaarskap van jou gesondheid aangesien die siektetoestande nie altyd duidelike simptome tot gevolg het nie maar groter risiko weens Covid-19 inhou sowel as toekomstige ernstige gesondheidsprobleme."